“Целта на кампанията е нашите знаци да се включат в групата "Предупредителни пътни знаци" по Закона за движение по пътищата, като същите да се поставят на подходящи пътища от републиканската пътна мрежа с цел да се заостри вниманието на всички участници в движението, че по съответният участък от пътя може да се движат самостоятелно или група мотоциклетисти! Най-важното е, че по този начин също се създава култура на поведение на пътя. Най-вече тези знаци със сигурност биха допринесли изключително за намаляване на ПТП с участие и за съжаление с пострадали мотоциклетисти! Изводът е, че това е класическа превантивна мярка, която доказано води до много сериозни позитивни резултати!” - заяви Александър Бакалов от Sofia Riders.
“В момента му се радваме много като на наш реквизит в заведението, но се надяваме силно скоро той да се вижда по-често по улиците, като съвсем спонтанно подкрепихме кампанията на момчетата от София – това е едно гражданско предложение, тъй като твърде много зачестиха инцидентите по пътищата. Ние не молим отново водачите да ни пазят, а подаваме ръка на всички участници в движението да се пазим взаимно и да стигнем по живо и здраво до края на пътуването си” - каза Цвета Влайкова от Moto Angels.
Положително мнение за инициативата и готовност за подкрепа изразиха и мотористите в Русе. Според Александър Иванов - един от основателите на мото движението в града, въвеждането на специален знак за присъствието на мотористи на пътя ще заостри вниманието на шофьорите. Според него знаци от този тип трябва да се поставят не само в града, но и на натоварените извънградски пътища, като този от Русе към Велико Търново, където често стават произшествия.
“Поставянето на знак “Внимание мотористи!” ще спомогне за това другите участници в движението да обръщат по-голямо внимание, че има и мотористи на пътя. Ние също сме участници в движението, но малко по-малко се забелязваме.” - каза още той.